M. Lajčák, minister zahraničných vecí SR: (2010-05-25):
Sme v kritickej situácii. Čelíme bezprostrednému rozhodnutiu maďarského parlamentu, ktoré je pre nás neakceptovateľné. Sme pod časovým tlakom, keďže tento parlament v podstate už nadsluhuje. Sme v období predvolebnej kampane, keď sú emócie vybičované na maximum. V tejto situácii vás chcem požiadať o dôkaz politickej veľkosti a zodpovednosti. A žiadam vás, aby sme spoločne dokázali to, čoho nebol schopný náš južný sused v povolebnom opojení mocou a svojou parlamentnou väčšinou. Doterajšie reakcie maďarskej strany na naše obavy, výhrady a žiadosti o dialóg iba dokazujú absolútnu absenciu empatie, sebareflexie a schopnosti brať ohľad na citlivosti svojich susedov. Na druhej strane chcem vás informovať, že máme veľa pozitívnych signálov zo zahraničia. Väčšina našich partnerov a spojencov je prekvapená a zaskočená neochotou maďarskej strany diskutovať. Naši zahraniční partneri kriticky vnímajú postup FIDESZ-u, všímajú si nacionalistické a aj neskrývané revizionistické výpady JOBBIK-u, ktorým poslanci FIDESZ-u tlieskajú. To všetko je aj výsledkom našich aktivít. Ministerstvo zahraničných vecí Slovenskej republiky využilo všetky svoje nástroje na adekvátnu reakciu na predloženú novelu zákona o maďarskom štátnom občianstve. Iniciovali sme bilaterálny rozmer diplomacie vyplývajúci zo základnej zmluvy, ktorý bol zo strany partnerov, ako viete, odignorovaný. Uskutočnili sme adekvátne kroky voči medzinárodným organizáciám a inštitúciám, predovšetkým voči vysokému komisárovi pre národnostné menšiny OBSE a voči Rade Európy. S argumentmi, ktoré považujeme za najvýznamnejšie a ktoré vyplývajú z prijatých medzinárodných štandardov, sme oboznámili partnerov v Európskej únii, v Severoatlantickej aliancii a pôsobili sme tak voči jej inštitúciám, ako aj voči jednotlivým členským krajinám. Môžeme očakávať, že obsah tejto legislatívnej normy, ako aj neštandardný spôsob jej očakávaného rýchleho prijatia v maďarskom parlamente, nehovoriac o obsahu diskusií v Budapešti, našich partnerov priam zarazil. Aj preto naši partneri s pochopením prijímajú našu argumentáciu a naše výhrady. Našou hlavnou diplomatickou devízou je naša ochota a pripravenosť o novele rokovať s maďarskou stranou. Všetci partneri to považujú za naše legitímne právo, keďže exteritoriálne účinky novely sú zjavné a drvivá väčšina dvojitých občianstiev vzniká na základe dvojstranných dohôd. A ak aj nie, tak určite nevzniká proti vyslovenej vôli dotknutých štátov. Pán poslanec Csáky klamal niekoľkokrát. Nemá pravdu, keď sa odvoláva na legislatívu, ktorá existovala v Slovenskej republike medzi rokmi 1997 až 2005, pretože táto legislatíva výhradne hovorila o odôvodnených a výnimočných prípadoch na rozdiel od maďarskej legislatívy, ktorá ponúka občianstvo celoplošne na etnickom základe. Pán Csáky klamal, keď hovoril o neplnení slovenskou stranou zo Szécsény, pretože jediná dohoda, ktorá bola uzavretá premiérmi, zo Szécsény nebola splnená, je dohoda o spoločnom pripomenutí si 15. výročia podpisu základnej zmluvy, ktorú maďarská strana nebola schopná dodržať. A, samozrejme, pán Csáky nielen klamal, ale hovoril absurdnosti, keď považuje za normálne, že slovenská strana má obsah svojich vlastných zákonov, ktoré sa týkajú našich občanov a majú platnosť iba na našom území, má konzultovať s maďarskou stranou a maďarská strana nemá zodpovednosť komunikovať s nami svoje normy, ktoré presahujú územie Maďarska. Keďže sme presvedčení, že navrhovaný maďarský zákon neprináša nič konkrétne a praktické, vzniká otázka politických motívov takéhoto aktu. Nie je to len otázka, ktorú si kladieme my, ale aj ostatní partneri v Európskej únii. A priebeh diskusií v maďarskom parlamente nielen o tomto zákone, ale aj o zákone, ktorý má reagovať na 90. výročie Trianonskej dohody, to veľavravne ilustruje. To, že napriek rozbehnutému budapeštianskemu rýchliku ešte stále voláme po rokovaniach, neprijmeme zmenu nášho zákona okamžite, nie je prejavom našej naivity, váhania či nebodaj obáv, ale prejavom maximálnej štátnickej zodpovednosti – a takto to vnímajú aj naši partneri v Európskej únii. Najúčinnejší zahraničný tlak na FIDESZ, aby pristal na dialóg, bude vtedy, keď bude jednoznačne zjavné, kto je racionálny a pripravený na diskusiu a kto je arogantný a nekomunikatívny. Od Slovenska sa bez ohľadu na prebiehajúci predvolebný súboj očakáva racionálny prístup. Máme šancu ukázať našu zrelosť a európskosť a zároveň nechať vyznieť európsku nezrelosť a zaostalosť tých, ktorí naduto odmietajú dialóg. Pri podobných problémoch s vládou FIDESZ pred pár rokmi sa ukázalo, že cieleným úsilím a bez zbytočných unáhlených krokov, rozvážnym postupom vieme dosiahnuť aj usmernenie FIDESZ-u na koľaj európskosti a slušného susedského spolužitia. Pokúšame sa aj teraz primäť Maďarsko k tomu, aby si vo svojej zahľadenosti do seba začalo uvedomovať širšie súvislosti. Nová maďarská garnitúra bola osem rokov v opozícii a ako by zabudla, čo to znamená niesť zodpovednosť za vedenie štátu. Pripomeňme jej teda pocit zodpovednosti, ktorý ponesie za svoje kroky. Pokúsme sa spoločne využiť nastávajúci čas a tak, ako bude diplomacia konať v zahraničí, vy využite svoje možnosti a autoritu na upokojenie našej spoločnosti. Využime silu argumentu a presvedčme našich spoluobčanov, že nech už prijmeme akékoľvek konečné rozhodnutie, že toto rozhodnutie nie je namierené proti nim, ale že ide o sebaobranu nášho štátu voči nevídanej arogancii. Presvedčme ich, že nechceme nikoho trestať, ale máme právo a povinnosť sa brániť. O chvíľu odlietam do Haagu rokovať s vysokým komisárom OBSE pre národnostné menšiny. Som presvedčený a verím, že Národná rada Slovenskej republiky mi svojou múdrosťou a rozvážnosťou umožní, aby moje rokovanie prinieslo Slovensku prospech. Ďakujem za pozornosť. (Potlesk.)